Den skotske golfspiller Paul Lawrie, der i 1999 vandt The Open, måtte torsdag morgen trække sig fra golfturneringen Made in Denmark i Himmerland. Den tidligere majorvinder blev allerede meldt tvivlsom starter onsdag på grund af en skade, og det lykkedes ikke for Lawrie at blive frisk. Afbuddet har i stedet banet vejen for den lokale amatørspiller Martin Leth Simonsen, der blev ringet op torsdag morgen og straks hastede ud på golfbanen, hvor den 23-årige nordjyde skulle i aktion klokken 8.00. Martin Leth Simonsen har aldrig tidligere deltaget i en turnering på European Tour-niveau, så der er tale om debut for den unge dansker. Leth Simonsen blev i sidste uge nummer fem ved EM for amatører. /ritzau/

Opsummering:
Den tidligere majorvinder Paul Lawrie trak sig kort før starten i Himmerland. Dansk amatør kastet i ilden.